Predkladacia správa

Materiál sa predkladá na rokovanie vlády na základe úlohy B.2. uznesenia vlády Slovenskej republiky č. 776 z 12. septembra 2007, ktorým vláda uložila podpredsedovi vlády pre vedomostnú spoločnosť, európske záležitosti, ľudské práva a menšiny v spolupráci s podpredsedom vlády a ministrom spravodlivosti a predsedom Správnej rady Ústavu pamäti národa (ďalej len „Ústav“) predložiť na rokovanie vlády návrh na umiestnenie Ústavu.

 Predmetným uznesením vlády Slovenskej republiky boli prijaté opatrenia na plnenie uznesenia Národnej rady Slovenskej republiky č. 471/2007 z 2. júla 2007 k výročnej správe o činnosti Ústavu pamäti národa za rok 2006 (tlač 303), prijatej na 11. schôdzi Národnej rady. 

Ústav bol zriadený zákonom č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa).  Jeho hlavné úlohy, vyplývajúce z § 8 zákona o pamäti národa sú najmä:

1.	vykonávať úplné a nestranné hodnotenie doby neslobody, hlavne analyzovať príčiny a spôsob straty slobody, prejavy fašistického a komunistického režimu a ich ideológií, účasť domácich a zahraničných osôb na nich, 
2.	sprístupňovať prenasledovaným osobám dokumenty o ich prenasledovaní, 
3.	zverejňovať údaje o vykonávateľoch tohto prenasledovania a ich činnosti, 
4.	dávať podnety na trestné stíhanie zločinov a trestných činov podľa § 1; spolupracuje pritom s Generálnou prokuratúrou Slovenskej republiky, 
5.	poskytovať potrebné informácie orgánom verejnej moci, 
6.	systematicky zhromažďovať a odborne dokumentačne spracovávať všetky druhy informácií, dokladov a dokumentov vzťahujúcich sa na dobu neslobody, 
7.	spolupracovať s obdobnými inštitúciami v Slovenskej republike aj mimo nej, hlavne s archívmi, múzeami, knižnicami, pamätníkmi odboja, pamätníkmi koncentračných a pracovných táborov, poskytovať im informácie, bádateľské možnosti a metodickú pomoc a propagovať ich činnosť, 
8.	poskytovať verejnosti výsledky svojej činnosti, hlavne zverejňovať a sprístupňovať informácie a iné doklady o dobe neslobody 1939 - 1989 a o činoch a osudoch jednotlivcov, vydávať a šíriť publikácie, poriadať výstavy, semináre, odborné konferencie, diskusné fóra, 
9.	propagovať myšlienky slobody a obrany demokracie pred režimami podobnými nacizmu a komunizmu.

V zmysle § 7 zákona o pamäti národa je Ústav verejnoprávna ustanovizeň, ktorého sídlom je Bratislava. Za účelom správneho výkonu úloh  a služieb poskytovaných Ústavom má štát v zmysle § 15 uvedeného zákona previesť na Ústav z vlastníctva Slovenskej republiky nehnuteľnosť. 

Z výročných správ o činnosti Ústavu za rok 2006 aj 2007, z časti 2 Ekonomika a hospodárenie úradu vyplýva, že od 1. februára 2006 sa administratívna sekcia Ústavu (okrem sekcie archívu a archívnych priestorov samotných)  presťahovala do budovy bývalého Okresného súdu Bratislava III na námestí SNP 28, ktorá je v správe Ministerstva spravodlivosti Slovenskej republiky. V súčasnosti je Zmluva o prenájme časti budovy Ústavu na Námestí SNP 28 v Bratislave  zo strany ministerstva spravodlivosti vo výpovedi.  Archívne priestory Ústavu sa nachádzajú v administratívnej budove Saleziánov Don Bosca, Miletičova ulica 7, Bratislava.

Na základe informácií o prebytočnom nehnuteľnom majetku štátu v správe jednotlivých ústredných orgánov štátnej správy nebolo možné nájsť vyhovujúce priestory, ktoré vyplývajú z § 15 zákona o pamäti národa a ktoré zároveň spĺňajú požiadavku komplexnej lokalizácie sídla v Bratislave. 
	Po vzájomných konzultáciách boli Ústavu ponúknuté priestory v sídle  Ministerstva dopravy, pôšt a telekomunikácií Slovenskej republiky, Námestie slobody 3, Bratislava. V tomto objektu je však možné umiestniť len administratívnu sekciu Ústavu, bež možnosti využiť priestory na presťahovanie archívnej sekcie.  

	Administratívna časť Ústavu sa do uvedeného objektu vo vlastníctve MDPT SR presťahovala v priebehu mesiacov november – december 2008. Táto skutočnosť bola následne konštatovaná na spoločnom rokovaní podpredsedu vlády SR pre vedomostnú spoločnosť, európske záležitosti, ľudské práva a menšiny a predstaviteľov Ústavu, MDPT SR a MS SR dňa 3. decembra 2008 na Úrade vlády SR.

	Vzhľadom na skutočnosť, že v súčasnosti sa v majetku štátu nenachádzajú také nehnuteľnosti, ktoré by bolo možné využiť na umiestnenie administratívnej a archívnej časti Ústavu v jednom objekte, bude potrebné, aby sa touto otázkou zoberala vláda aj v budúcnosti.  	

	Materiál nemá finančný, ekonomický a environmentálny vplyv, vplyv na zamestnanosť a podnikateľské prostredie.

	Predložený materiál má informačný charakter.